b'\n_START_ARTICLE_\nHonor\xc3\xa9 de Balzac\n_START_SECTION_\n\xc5\xbdivljenje\n_START_PARAGRAPH_\nHonor\xc3\xa9 Balzac je izhajal iz me\xc5\xa1\xc4\x8danske dru\xc5\xbeine; njegov o\xc4\x8de je v \xc4\x8dasu francoske revolucije slu\xc5\xbeboval kot upravnik. V Parizu se je leta 1816 na o\xc4\x8detovo \xc5\xbeeljo vpisal na \xc5\xa1tudij prava ter med \xc5\xa1tudijem delal v notariatu._NEWLINE_Balzac se je \xc4\x8dedalje bolj upiral o\xc4\x8detu, da bi postal pravnik in dosegel, da mu je o\xc4\x8de dovolil preskusiti se kot pisatelj. Med letoma 1819 in 1820 je pisal romane, ki pa mu niso prinesli veljave in denarja. Leta 1820 so ga star\xc5\xa1i nehali finan\xc4\x8dno podpirati in tedaj je Balzac pri zalo\xc5\xbeniku Lepoitevinu za\xc4\x8del izdajati trivialne romane pod psevdonimom Lord Rhoone. Zlasti mati je bila nad njegovim delovanjem razo\xc4\x8darana._NEWLINE_Okoli leta 1820 se je po neuspelih pisateljskih poskusih vse bolj nagibal k novinarstvu. Med novinarskim delom se je seznanil s \xc5\xa1tevilnimi zamislimi, ki so vplivale na njegovo kasnej\xc5\xa1e romanopisje._NEWLINE_Na za\xc4\x8detku leta 1825 je Balzac postal zalo\xc5\xbenik in izdajal knjige francoskih klasikov. Za\xc4\x8detni kapital za zalo\xc5\xbeni\xc5\xa1ki posel si je sposodil pri dru\xc5\xbeinskem prijatelju. Zalo\xc5\xbeni\xc5\xa1tvo je Balzacu prineslo klavrn dobi\xc4\x8dek in prihodnje leto ga je zato prijatelj Barbier prepri\xc4\x8dal, da je dokupil neuspe\xc5\xa1no manj\xc5\xa1o tiskarno. Leta 1828 je posel dokon\xc4\x8dno opustil._NEWLINE_Po ste\xc4\x8daju zalo\xc5\xbebe in tiskarne je Balzacu preostal dolg v vrednosti 100.000 tedanjih frankov. Dolgovi so ga spremljali vse preostalo \xc5\xbeivljenje, a kljub temu si je Balzac privo\xc5\xa1\xc4\x8dil glede na finan\xc4\x8dno stanje razko\xc5\xa1en \xc5\xbeivljenjski slog._NEWLINE_Vendar ga je bankrot nekaj nau\xc4\x8dil, in sicer, da denar \xc4\x8dloveka osre\xc4\x8duje in uni\xc4\x8duje in da je denar mo\xc4\x8d, ki vse povezuje. Bogastvo, denar, ste\xc4\x8daji, dolgovi, zapravljivost in skopost so teme njegovih prihodnjih malone stotih romanov._NEWLINE_Med letoma 1830 in 1835 je Balzac izdal preko 40 romanov, zlasti kot podlistki razli\xc4\x8dnih francoskih \xc4\x8dasnikov. Balzac je povpre\xc4\x8dno delal 15-17 ur dnevno, da bi se re\xc5\xa1il dolgov. Bojda je pisal zlasti pono\xc4\x8di, ob tem popil do 60 skodelic kave, kasneje pa u\xc5\xbeival tudi opij._NEWLINE_Leta 1833 je spoznal poljsko baronico Evo Hensko ter se vanjo zaljubil. Eva je bila poro\xc4\x8dena s premo\xc5\xbenim zemlji\xc5\xa1kim posestnikom in do mo\xc5\xbeeve smrti sta se Eva in Balzac skrivoma sre\xc4\x8devala v Avstriji in \xc5\xa0vici. Tudi ko je Eva ovdovela, se ni \xc5\xbeelela omo\xc5\xbeiti z Balzacom. Poro\xc4\x8dila sta se \xc5\xa1ele marca 1850 v Ukrajini, le 5 mesecev pred njegovo smrtjo. V \xc4\x8dasu poroke je bil Balzac \xc5\xbee hudo bolan._NEWLINE_Nezmerno \xc5\xbeivljenje in pretirano delo sta na Balzacu pustila sledove. Skorajda popolnoma slep in z oslabljenim srcem je Balzac umrl 18. avgusta 1850 za posledicami trebu\xc5\xa1nega vnetja._NEWLINE_\xc5\xbde pred smrtjo je Balzac veljal za priznanega pisatelja in je ob\xc4\x8deval v slovitih pari\xc5\xa1kih salonih. Kljub vsemu je umrl obubo\xc5\xbean. Pokopan je na slovitem pari\xc5\xa1kem pokopali\xc5\xa1\xc4\x8du P\xc3\xa8re-Lachaise. \xc5\xbdalni govor je imel Hugo. Med letoma 1893 in 1897 je Rodin naredil Balzacov kip, ki se sedaj nahaja v Rodinovem muzeju v Parizu.'